b'\n_START_ARTICLE_\nMartin Myst\xc3\xa8re (robot)\n_START_SECTION_\nBiografija\n_START_PARAGRAPH_\n1987. godine, Mister Jinx, veliki neprijatelj Martina Myst\xc3\xa8rea, uspio je oteti Martina, i kopirati njegov um i sje\xc4\x87anja u ra\xc4\x8dunalo na \xc5\xbeive bjelan\xc4\x8devine, njegov izum koji je mogao sadr\xc5\xbeavati cijeli ljudski um. \xc5\xbdele\xc4\x87i se osvetiti Martinu, Jinx je jednu kopiju Martinova uma prelio u jednog pijanog besku\xc4\x87nika, koji je odmah za sebe povjerovao da je pravi Martin Myst\xc3\xa8re. Ne mogav\xc5\xa1i \xc5\xbeivjeti u tijelu koje nije prepoznavao kao svoje, besku\xc4\x87nik "Martin" je poginuo, no pravog Martina Myst\xc3\xa8rea su spasili Inspektor Travis, Java, i Diana Lombard, te se on vratio u normalan \xc5\xbeivot, iako je Jinx uspio pobje\xc4\x87i. Jinxovo ra\xc4\x8dunalo preuzela je policija grada New Yorka i ostalo je u njihovoj nadle\xc5\xbenosti sve do 1996. kada ga je preuzela ameri\xc4\x8dka tajna agencija Drugdje, i spremila ga u svoje skladi\xc5\xa1te, zajedno sa drugim brojnim pronalascima "ispred svog vremena".\n_START_SECTION_\nNovo ro\xc4\x91enje\n_START_PARAGRAPH_\nU 23. stolje\xc4\x87u (2099. godine, po futuristi\xc4\x8dkom kaledaru), grupa terorista predvo\xc4\x91ena \xc4\x8dovjekom zvanim Terrel, prona\xc5\xa1la je ru\xc5\xa1evine baze Drugdje, i po\xc4\x8dela rasprodavati zastarjelo oru\xc5\xbeje prona\xc4\x91eno ondje. No prona\xc5\xa1li su i murchandu, lasersko oru\xc5\xbeje Sergeja Orloffa, drevnog neprijatelja Martina Myst\xc3\xa8rea, pri\xc4\x8dvr\xc5\xa1\xc4\x87eno za Orloffovu roboti\xc4\x8dku ruku, koje su se agenti iz Drugdje dokopali na Himalajama 1996. godine. Ne znaju\xc4\x87i kako koristiti murchandu, Terrelovi teroristi po\xc4\x8deli su pretra\xc5\xbeivati bazu u potrazi za uputama za njezino kori\xc5\xa1tenje. Tragaju\xc4\x87i su prona\xc5\xa1li Jinxovo ra\xc4\x8dunalo koje je jo\xc5\xa1 uvijek sadr\xc5\xbeavalo kopiju Martinova uma. Vidjev\xc5\xa1i da se Myst\xc3\xa8re znao slu\xc5\xbeiti murchandom, Terrelovi ljudi (me\xc4\x91u kojima je bila i Uma Thorn, uba\xc4\x8dena agentica Agencije Alfa) su ta sje\xc4\x87anja prelili u biolo\xc5\xa1ki mozak robota C-O kojemu su dali izgled identi\xc4\x8dan Myst\xc3\xa8reovom._NEWLINE_Kada su aktivirali robota, on je za sebe vjerovao da je originalni Martin Myst\xc3\xa8re. Terrel i Uma su uvjerili tog Martina da su ga oni oteli 1987. godine i doveli u budu\xc4\x87nost vremenskim strojem, kako bi Terreelovim ljudima objasnio kako murchanda funkcionira. No iako se Terrel predstavio Martinu kao obi\xc4\x8dan znanstvenik \xc5\xbeeljan znanja, roboti\xc4\x8dki Martin mu je odbio pomo\xc4\x87i i pobjegao je, a od Terrelovih ljudi ga je spasio Nathan Never, kojega je potajno obavjestila Uma._NEWLINE_No Nathan, koji do tog trenutka nije ni vjerovao da je Martin ikada doista postojao, nije mogao odvesti Martina u Agenciju Alfa, jer su se ondje pojavili Ljudi u crnom, te je Edward Reiser, Nathanov \xc5\xa1ef, naredio Nathanu da odvede Martina svojoj ku\xc4\x87i. No za sve to vrijeme, Nathan i svi ostali su vjerovali da je to pravi, originalni Martin Myst\xc3\xa8re._NEWLINE_Nathan je doma ispri\xc4\x8dao Martinu svoj \xc5\xbeivot, kako mu je suprugu ubio Ned Mace, i kako je prihvatio posao u agenciji Alfa kako bi mogao pla\xc4\x87ati lije\xc4\x8denje svoje k\xc4\x87eri Ann. No iako mu je Nathan opisao ru\xc5\xbenu budu\xc4\x87nost, punu korupcije, nasilja i kriminala, Martin je ipak bio fasciniran \xc4\x8dinjenicom da se doista nalazi u budu\xc4\x87nosti. A kada mu je Nathan pokazao njegove knjige napisane nakon 1987. (koje je skupio kao Martinov obo\xc5\xbeavatelj), Martin je postao uvjeren da \xc4\x87e se "vratiti" u 1987. godinu, jer knjige ne bi mogle biti napisane da se on, Martin, nije vratio u svoje vrijeme._NEWLINE_No upravo tada su se u Nathanovom domu pojavili Ljudi u crnom, te zarobili Nathana i Martina sa namjerom da otkriju kako je Martin mogao putovati kroz vrijeme. No Martin i Nathan su uspjeli pobje\xc4\x87i, te su leta\xc4\x8dem oti\xc5\xa1li na sastanak sa Sigmundom Baginovom, Nathanovim kolegom, te su sva trojica zajedno po\xc5\xa1li potra\xc5\xbeiti ru\xc5\xa1evine baze Drugdje. No tamo su ustanovili da je Terrel otkrio da je Uma dvostruki agent i zarobio ju je, te je zaprijetio Martinu da \xc4\x87e ju ubiti ako mu ne otkrije na\xc4\x8din rada murchande, sa namjerom da zavlada svijetom. No Martin, Sigmund, Uma i Nathan su uspjeli pobje\xc4\x87i Terrelovim ljudima, te su tijekom borbi kroz hodnike baze pojavili i Ljudi u crnom, koji su pobili Terrela i sve njegove ljude, te ranili Martina. \xc4\x8cetvoro bjegunaca se uspjelo zatvoriti u skladi\xc5\xa1tu, no kada je Sigmund ispod Martinove krvave ko\xc5\xbee ugledamo metal i plastiku, Martin je otkrio zastra\xc5\xa1uju\xc4\x87u istinu o samom sebi._NEWLINE_Te\xc5\xa1ko o\xc5\xa1te\xc4\x87ene ruke, Martinu je hitno trebao popravak, i Sigmund mu je presadio Orloffovu ruku sa murchandom. Malo kasnije, Martin je murchandom pobio sve Ljude u crnom, iako to nije namjeravao, no njegova podsvjesna mr\xc5\xbenja prema svom umjetnom tijelu nagnala ga je na osvetu. Kasnije su prona\xc5\xa1li i Jinxovo ra\xc4\x8dunalo, te ga je Martin uni\xc5\xa1tio bombom, kako vi\xc5\xa1e nitko ne bi mogao napraviti kopiju njega samog. Poslije mu je Sigmund stavio normalnu ruku, te je Martin oti\xc5\xa1ao s Umom, koja se zaljubila u njega.\n_START_SECTION_\nPovratak Atlantide\n_START_PARAGRAPH_\nMartin se po\xc4\x8deo navikavati na svoj novi \xc5\xbeivot u budu\xc4\x87nosti, ali \xc4\x8detiri mjeseca nakon njegovog "bu\xc4\x91enja" dogodila se velika tragedija. Goleme svemirske antene su se bile odvojile od svoje nosive strukture i pale na Zemlju, to\xc4\x8dno na rubovima podru\xc4\x8dja koje je u pro\xc5\xa1losti bilo poznato kao Bermudski trokut. Jedna od antena je pala na grad New Nassau, prozro\xc4\x8div\xc5\xa1i tisu\xc4\x87e \xc5\xbertava. Agencija Alfa je poslana da istra\xc5\xbei slu\xc4\x8daj, te su Martin i Nathan, prilikom prou\xc4\x8davanja jedne od antena, svjedo\xc4\x8dili otvaranju prolaza me\xc4\x91u dimenzijama, i povratku dijeli\xc4\x87a kontinenta Atlantide, kojega su atlantidski znanstvenici spasili od propasti u potopu 15.000 godina ranije tako \xc5\xa1to su ga prebacili u drugu dimenziju.'